ועדת הכלכלה, כנסת 24, פרוטוקול מספר 245, 2022-05-24 11:15

לימור מגן תלם: אני פותחת את ישיבת ועדת הכלכלה.

לימור מגן תלם: על סדר היום הצעת תקנות הטיס (אגרות רישום, רישוי ותיעוד) (תיקון מס' 3), התשפ"ב-2022.

לימור מגן תלם: לפי חוק הטיס, הפעלת יחידות נת"א טעונה רישיון מאת מנהל רת"א במשרד התחבורה והבטיחות בדרכים.

לימור מגן תלם: במסגרת זו הרשות נדרשת להעסיק ביחידות מודיעין טיס תדריכני מודיעין טיס בעלי רישיון לפי תקנות הרישיונות שאמונים על אישור תכניות טיסה והספקת שירות התדרוך המוקדם.

לימור מגן תלם: בנוסף לכך בתקנות נקבע כי בקשה לרישיון תדריכן מודיעין טיס מאמן ברישיון נדרש לשלם לרת"א אגרות עבור בחינות עיוניות ומעשיות אולם בעת עבודה לעדכון בתקנות הרישיונות, גורמי המקצוע ברת"א בדקו ומצאו כי דרישות הרישיון האישי לתדריכן מודיעין טיס ולהגדרת מאמן ברישיון כאמור הן דרישות ישראליות ייחודיות ודי להתבסס על תקינה בטיחותית שהוציא ארגון התעופה האזרחית הבין-לאומית.

לימור מגן תלם: לכן, בהתאם לזאת למעשה מבוקש לבטל בתקנות הרישיונות את כלל ההסדרים הנוגעים לרישוי אישי של תדריכני מודיעין טיס ומאמניהם ולבטל גם את האגרות הקבועות בתקנות עבור בחינות לקבלת רישיון או הגדרה כאמור.

לימור מגן תלם: אנחנו מבקשים מגורמי המקצוע להציג.

רננה שחר: היועצת המשפטית, רשות התעופה האזרחית.

רננה שחר: מדובר בשני סטים בישיבה הזאת ובישיבה הבאה.

רננה שחר: הוועדה התחילה עם הסט שמבטל את האגרות שהוא קצת יותר נלווה או תוצר לוואי של הסט שמבטל את הרישיונות.

רננה שחר: להסביר על האגרות או להסביר על הרישיונות?

אביגיל כספי: את יכולה להסביר.

אביגיל כספי: הנושא הבא הוא רק ב-11:30.

לימור מגן תלם: תסבירי גם וגם ובשעה 11:30 פשוט תסבירי ספציפית לגבי התקנות השלישיות.

רננה שחר: אני אבקש את כרמית שקד, מפקחת תעבורה אווירית, להסביר.

כרמית שקד: אני מנהלת תחום רישוי פקחי טיסה ותדריכני מודיעין טיס מרשות תעופה אזרחית מרשות תעופה אזרחית.

כרמית שקד: אחת מגורמי המקצוע.

כרמית שקד: התקנות עצמן הן מ-1981, בערך מתי שאני נולדתי.

כרמית שקד: לא נעים לומר בנות כמה התקנות אבל התקנות הן ארכאיות.

כרמית שקד: ליבת התפקיד של תדריכני מודיעין טיס מזמן השתנתה ומאז התקדמנו והתעופה התקדמה.

כרמית שקד: הרבה מתכולות התפקיד בגינן הם נדרשו לאותם מבחנים ולאותו נטל בירוקרטי השתנו ולכן זאת הייתה אחת הסיבות הכי גדולות בגללן ביקשנו לבטל את התקנות.

כרמית שקד: חיפשנו תקינות בין-לאומיות, חיפשנו סטנדרטים ולא מצאנו.

כרמית שקד: מסתבר שזה משהו שהוא ארץ ישראלי.

כרמית שקד: לא מצאנו כל סיבה להטיל כזה קושי על הציבור.

כרמית שקד: רשות שדות התעופה היא המעסיק העיקרי של תדריכני מודיעין הטיס.

כרמית שקד: הם אלה שמעסיקים והם אלה שמכשירים ושומרים על אותן כשירויות של גורמי המקצוע, של התדריכנים, ותהיה להם יותר גמישות בנהלים ולא יצטרכו לעבור דרך רשות תעופה אזרחית ולעמוד בנטל הבירוקרטי שהוא מאוד מאוד גדול ואין לו כל סיבה מוצדקת.

כרמית שקד: אלה הדברים העיקריים.

כרמית שקד: יש כאן הפחתה של נטל בירוקרטי שהוא הגיוני ומקצועי.

לימור מגן תלם: אנחנו תמיד בעד הפחתת נטל בירוקרטי.

לימור מגן תלם: אחרי ששמענו את ההסבר, אנחנו נעבור להקראה ולהצבעה.

רננה שחר: הגשנו את זה כתיקון מספר 3 אבל זה צריך להיות תיקון מספר 2.

רננה שחר: תקנות הטיס (אגרות רישום, רישוי ותיעוד), (תיקון מס' 2), התשפ"ב-2022 בתוקף סמכותי לפי סעיף 168(א)(4) לחוק הטיס, התשע"א-2011 (להלן – החוק), לפי הצעת רשות התעופה האזרחית לפי סעיף 168(ב) לחוק, באישור שר האוצר ובאישור ועדת הכלכלה של הכנסת לפי סעיף 168(א)(4) לחוק, אני מתקינה תקנות אלה:

רננה שחר: בתקנות הטיס (אגרות רישום, רישוי ותיעוד) התש"ע-2009 (להלן – התקנות העיקריות), בתקנה 20 בתקנת משנה (א), בטבלה, פרט (11) – בטל.

רננה שחר: זה הביטול של האגרות על מבחנים עיוניים ומעשיים לתדריכן מודיעין טיס.

רננה שחר: בתקנה 21 לתקנות העיקריות בתקנת משנה (א), בטבלה (פרט 12) – בטל.

רננה שחר: אלה האגרות על מבחנים עיוניים ומעשיים למאמן תדריכן מודיעין טיס.

רננה שחר: תחילתן של תקנות אלה 30 ימים מיום פרסומן.

לימור מגן תלם: אני מעלה להצבעה את תקנות הטיס (אגרות רישום, רישוי ותיעוד), (תיקון מס' 2), התשפ"ב-2022.

לימור מגן תלם: מי בעד?

לימור מגן תלם: מי נגד?

לימור מגן תלם: מי נמנע?

לימור מגן תלם: אושר

לימור מגן תלם: התקנות אושרו פה אחד.

לימור מגן תלם: תודה.

לימור מגן תלם: הישיבה הזאת נעולה.